三豪詩送杜默師雄
作者：石介
朝代：宋

paragraphs: 曼卿豪於詩，社壇高數層。
永叔豪於辭，舉世絕儔朋。
師雄歌亦豪，三人宜同稱。
曼卿苦汩沒，老死殿中丞。
身雖埋黄泉，詩名長如冰。
永叔亦連蹇，病鸞方騫騰。
四海讓獨步，三館最後登。
師雄二十二，筆距獰如鷹。
才格自天來，辭華非學能。
迴顧李賀輩，粗俗良可憎。
玉川月蝕詩，猶欲相憑陵。
曼卿苟不死，其才堪股肱。
永叔器甚閎，用之王道興。
師雄子勉旃，勿便生驕矜。